Komunikazzjoni mill-Kummissjoni lill-Kunsill u lill-Parlament Ewropew - Rapport dwar l-ewwel sena ta’ implimentazzjoni tas-sinerġija tal-baħar l-iswed /* KUMM/2008/0391 finali */





[pic] | KUMMISSJONI TAL-KOMUNITAJIET EWROPEJ | Brussel 19.6.2008 KUMM(2008) 391 finali KOMUNIKAZZJONI MILL-KUMMISSJONI LILL-KUNSILL U LILL-PARLAMENT EWROPEW RAPPORT DWAR L-EWWEL SENA TA’ IMPLIMENTAZZJONI TAS-SINERĠIJA TAL-BAĦAR L-ISWED KOMUNIKAZZJONI MILL-KUMMISSJONI LILL-KUNSILL U LILL-PARLAMENT EWROPEW RAPPORT DWAR L-EWWEL SENA TA’ IMPLIMENTAZZJONI TAS-SINERĠIJA TAL-BAĦAR L-ISWED 1. INTRODUZZJONI F’Mejju ta’ l-2007, il-Kunsill adotta Konklużjonijiet dwar il-Komunikazzjoni tal-Kummissjoni “Is-Sinerġija tal-Baħar l-Iswed – Inizjattiva Ġdida ta’ Kooperazzjoni Reġjonali”[1]. F’din il-Komunikazzjoni l-Presidenzi futuri u l-Kummissjoni Ewropea ġew mistiedna biex ikomplu x-xogħol tagħhom fuq impenn imsaħħaħ u koerenti ta’ l-UE fir-reġjun tal-Baħar l-Iswed u miegħu[2]. Minħabba l-importanza strateġika taż-żona tal-Baħar l-Iswed għall-UE, il-Kunsill stieden lill-Kummissjoni biex fl-ewwel nofs ta’ l-2008 twettaq eżami ta’ l-iżvilupp ta’ l-Inizjattiva ta’ Sinerġija tal-Baħar l-Iswed. Is-Sinerġija tal-Baħar l-Iswed kienet ilha suġġett diskuss fuq bażi regolari fil-Grupp ta’ Ħidma rilevanti tal-Kunsill kemm taħt il-Presidenza Portugiża kif ukoll taħt il-Presidenza Slovena. Dan kien ta opportunitajiet wiesgħa lill-Istati Membri u lill-Kummissjoni biex jeżaminaw l-evoluzzjoni ta’ din is-Sinerġija. Il-Parlament Ewropew adotta Rapport dwar is-Sinerġija tal-Baħar l-Iswed[3]. Dan ir-rapport jenfasizza l-ħtieġa li l-UE għandha tikkonċentra fuq ġabra limitati ta' għanijiet prijoritarji u tevita t-tixrid u d-duplikazzjoni ta' l-isforzi. Il-Parlament Ewropew jikkunsidra wkoll li, sabiex jiġi adottat approċċ ta' politika reġjonali koerenti, effettiv u orjentat lejn ir-riżultati, il-Komunikazzjoni għandha tiġi segwita b'aktar passi konsistenti bħala inkoraġġiment għal dimensjoni reġjonali ġenwina mfassla apposta għal din iż-żona. Hu tal-fehma li l-Bulgarija, il-Greċja u r-Rumanija, bħala Stati Membri ta’ l-UE li jinsabu fir-reġjun tal-Baħar l-Iswed, jistgħu u għandhom ikunu fuq quddiemnett biex jippromwovu tisħiħ fil-kooperazzjoni ma’ dan ir-reġjun u fih. Il-Kumitat tar-Reġjuni lesta opinjoni dwar is-Sinerġija tal-Baħar l-Iswed li ġiet adottata fis-Sessjoni Plenarja tiegħu tas-6-7 ta' Frar 2008[4]. Fuq talba tal-Kummissjoni, il-Kumitat Ekonomiku u Soċjali qed iħejji opinjoni esplorattiva dwar il-Komunikazzjoni fuq is-Sinerġija tal-Baħar l-Iswed ta’ l-2007. Dan ir-rapport dwar l-ewwel sena tas-Sinerġija tal-Baħar l-Iswed jiddeskrivi l-progress miksub s’issa fl-implimentazzjoni tal-ħidmiet li kienu ġew stabbiliti mill-Komunikazzjoni 2007. Fih hemm ukoll referenza għal sensiela ta’ kuntatti u diskussjonijiet ma’ msieħba fir-reġjun tal-Baħar l-Iswed. Dan wassal għat-tnedija u s-sosteniment tas-Sinerġija bħala impenn kollettiv kif ukoll għall-ħolqien ta’ għadd ta’ proposti li jħarsu ’l quddiem. L-Inizjattiva tas-Sinerġija tal-Baħar l-Iswed hija kumpelementari għall-Politika Ewropea tal-Viċinat, il-politika dwar it-tkabbir għat-Turkija u l-Partenarjat Strateġiku mal-Federazzjoni Russa. 2. PROGRESS FIT-TWETTIQ TAL-ħIDMIET KONKRETI Il-Komunikazzjoni ta' l-2007 ddefinixxiet għanijiet u ħidmiet konkreti f’diversi setturi jew ambiti tematiċi. Il-Kummissjoni bdiet timplimenta l-parti l-kbira ta’ din il-ħidma. 2.1. L-Ambjent Il-Kummissjoni qed teżamina l-kundizzjonijiet previsti għall-adeżjoni tal-Komunità Ewropea mal-Konvenzjoni dwar il-protezzjoni tal-Baħar l-Iswed mit-tniġġis. Il-Kummissjoni għenet biex isiru studji dwar il-bidliet legali li jikkontribwixxu għall-adeżjoni. Il-Konferenza Ministerjali tal-Konvenzjoni li ser issir fi Kiev f’Ottubru 2008 hi mistennija li tindirizza din il-kwistjoni. Sħubija sħiħa fil-Konvenzjoni ta’ Bukarest hija partikolarment relevanti meta tiġi kkunsidrata l-adozzjoni riċenti tad-Direttiva Qafas dwar l-Istrateġija Marittima. Din ta’ l-aħħar tistrieħ ħafna fuq il-kooperazzjoni reġjonali, inkluż il-qafas tal-konvenzjonijiet ta' l-ibħra reġjonali. Beda x-xogħol fuq l-eżaminar tal-fattibiltà tar-riproduzzjoni ta’ l-approċċ li diġà ġie adottat mit-Task Force DABLAS[5] għal setturi ambjentali oħrajn li fosthom is-settur ewlieni jirrigwarda l-iskart. Barra minn hekk, il-Kummissjoni nidiet proġett biex tissokta u tintensifika l-ħidma tat-Task Force. B’riżultat ta’ dan, is-Segretarjat ta’ DABLAS ser jipprovdi servizzi għar-reġjun sħiħ ta’ DABLAS, kif ukoll sostenn dirett għall-investiment għal proġetti marbuta mal-ġestjoni tal-baċini tax-xmajjar. Il-Kummissjoni dalwaqt ser tniedi proġett għal għajnuna teknika mmirata għat-tibdil fil-klima u dan jinkludi r-reġjun tal-Baħar tal-Iswed. Dan il-proġett ser jiffoka fuq it-tisħiħ tal-kapaċità biex jiġi implimentat il-Protokoll ta' Kyoto u biex ikun hemm parteċipazzjoni fin-negozjati internazzjonali dwar ftehim għal wara l-2012. Bdew id-diskussjonijiet ma’ sħabna dwar l-isforzi li qed isiru fir-reġjun kollu biex tiġi ffaċċjata l-problema tat-tibdil fil-klima. 2.2. Politika tal-baħar u s-sajd Fil-qafas tal-Politika tal-Baħar Integrata għall-Unjoni Ewropea[6] li ġiet adottata m’ilux, il-Kummissjoni qed tippromwovi kooperazzjoni aħjar bejn l-awtoritajiet nazzjonali responsabbli għall-attivitajiet off-shore governattivi, inkluż fir-reġjun tal-Baħar l-Iswed tal-Punent, permezz tal-ħolqien ta' netwerk integrat ta' sistemi ta' sorveljanza marittima. F’dan il-kuntest, ser tingħata wkoll ħarsa lejn il-possibbiltà għall-estensjoni ta' dan in-netwerk biex iħaddan fih stati oħra li jinsabu fuq il-kosta tal-Baħar l-Iswed. Il-pajjiżi tal-Baħar l-Iswed diġà stabbilixxew Żoni Ekonomiċi Esklussivi u attwalment qegħdin iħejju biex jiżviluppaw Strateġija reġjonali għall-Ġestjoni Integrata taż-Żoni Kostali. Il-Kummissjoni qed tħejji pjan dettaljat għall-iffaċilitar ta’ l-iżvilupp ta’ l-ippjanar ta’ ispazju marittimu sa l-aħħar ta’ l-2008. L-Istati Membri fir-reġjun tal-Baħar l-Iswed qegħdin jiġi mħeġġa biex jibdew ir-riflessjoni tagħhom dwar l-ippjanar ta’ spazju marittimu u biex jitgħallmu mill-esperjenzi ta’ Stati Membri oħra. Il-Kummissjoni tinsab fil-proċess tal-ħolqien ta’ Netwerk Ewropew ta’ Osservazzjoni u d-Dejta għall-baċini marittimi kollha, inkluż il-Baħar l-Iswed. Il-miżuri ta’ l-UE rigward il-ġestjoni ta’ l-industrija tas-sajd ġew stabbiliti fir-Regolament tal-Kunsill li jiffissa l-opportunitajiet għal din l-industrija u l-kundizzjonijiet marbuta ma’ ċerti ħażniet ta’ ħut applikabbli fil-Baħar l-Iswed għall-2008. Dawn il-miżuri jirreferu biss għall-Bulgarija u r-Rumanija filwaqt li l-ġestjoni tas-sajd u approċċ korrett lejn l-ekosistema jeħtieġ li tinvolvi lill-pajjiżi kollha ta’ madwar il-Baħar l-Iswed. Għaldaqstant il-Kummissjoni bdiet taħdem fuq l-għażliet għall-ħolqien ta’ kooperazzjoni reġjoni għall-ġestjoni ta’ l-industrija tas-sajd. Ser issir konsultazzjoni ma’ l-Istati Membri u l-istati kostali tal-Baħar l-Iswed dwar ir-riżultati ta’ din l-analiżi u l-proposti konkreti tagħha. 2.3. Enerġija Ir-reġjun tal-Baħar l-Iswed kiseb progress ġmielu fil-qasam ta’ l-immobilizzar ta’ l-istrumenti u r-riżorsi eżistenti. Ir-Repubblika tal-Moldova, it-Turkija u l-Ukrajna kkonfermaw li bi ħsiebhom jidħlu f'negozjati formali biex isiru sħab fit-Trattat li jisostitwixxi l-Komunità ta’ l-Enerġija, li jipprovdi għall-implimentazzjoni ta’ l- acquis Komunitarju għas-setturi ta' l-elettriku u l-gass. Il-Ġeorġja ġiet aċċettata bħala osservatriċi f’Diċembru fl-2007. Rigward l-infrastruttura għall-enerġija, il-Kummissjoni sponsorjat studju ta’ fattibbiltà dwar il-Kuritur Trans-Kaspjan li jaqsam ir-reġjun tal-Baħar l-Iswed; dan l-istudju qed jeżamina l-għażliet kollha marbuta mat-trasportazzjoni (kemm permezz tal-pajplajns kif ukoll mingħajr pajplajns). 2.4. Trasport Il-Kummissjoni bdiet eżerċizzju ta’ razzjonalizzazzjoni tad-diversi sforzi fil-qasam tal-kooperazzjoni fit-trasport. Hija nidiet taħdidiet esplorattivi mal-pajjiżi tar-reġjun dwar l-estensjoni tan-netwerks ta’ trasport tranż-Ewropew. F’dan il-kuntest, l-istrutturi TRACECA[7] jistgħu jsiru strumenti xierqa biex iservu bħala istituzzjonijiet għall-assi tax-xlokk. Flimkien mal-pajjiżi ta’ TRACECA, il-Kummissjoni qed tħejji Laqgħa Ministerjali dwar il-Trasport għall-aħħar ta’ l-2008 li tista’ tadotta d-deċiżjonijiet rilevanti. Permezz ta’ sensiela ta’ proġetti marbuta, il-Kummissjoni żiedet l-enfażi tagħha fuq is-sigurezza u s-sigurtà tal-baħar. Barra dan, bdiet timplimenta l-kunċett ta’ Awtostradi tal-Baħar fil-Baħar l-Iswed, marbut strettament mal-programm TRACECA. Beda x-xogħol biex tiġi estiża ż-Żona Komuni ta’ l-Avjazzjoni għall-pajjiżi tal-Baħar l-Iswed, li jinvolvi titjib fil-kontrolli tas-sigurezza u tisħiħ ta' l-awtoritajiet ta’ l-avjazzjoni ċivili. 2.5. Ġestjoni tal-moviment u t-titjib tas-sigurtà Il-Konklużjonijiet dwar l-Approċċ Globali lejn il-Migrazzjoni adottati mill-Kunsill Ewropej f'Ġunju ta' l-2007 approvaw għadd ta' azzjonijiet ta' prijorità, inkluż il-ħolqien ta' Pjattaforma ta' Kooperazzjoni fis-settur tal-Migrazzjoni fir-reġjun tal-Baħar l-Iswed. F’April ta’ l-2008, l-UE ddeċidiet li toħloq din il-pjattaforma li tgħaqqad flimkien lill-Istati Membri, l-aġenziji ta’ l-UE, il-pajjiżi li jmissu mal-Baħar l-Iswed kif ukoll l-organizzazzjonijiet reġjonali. Il-pjattaforma ser timmira biex jipprovdi djalogu ffukat u msaħħaħ dwar il-migrazzjoni u biex itejjeb il-kooperazzjoni fuq livell prattiku bejn l-Istati Membri u l-pajjiżi tar-reġjun u kif ukoll bejn dawn il-pajjiżi nfushom. Jeżistu pjani avvanzati għall-finanzjament ta' aktar żvilupp fejn għandu x’jaqsam iċ-Ċentru ta’ Koordinazzjoni tal-Baħar l-Iswed ibbażat f'Burgas. Kull pajjiż tal-Baħar l-Iswed mistenni joħloq ċentri nazzjonali li jipprovdu u jiskambjaw informazzjoni rilevanti lil u permezz taċ-Ċentru ta’ Koordinazzjoni[8]. Il-Kummissjoni qed tipprovdi kofinanzjament għal żewġ proġetti għall-ġlieda kontra t-traffikar tal-persuni permezz ta’ miżuri msejsa fuq is-suq tax-xogħol u permezz ta’ miżuri tal-pulizija rispettivament. 2.6. Netwerks ta’ riċerka, xjenza u edukazzjoni Il-Kummissjoni ilha ssostni l-kooperazzjoni istituzzjonali u r-riformi strutturali fl-edukazzjoni għolja permezz tal-programm Tempus. Il-kooperazzjoni reġjonali fiż-żona tal-Baħar l-Iswed fis-settur ta’ l-edukazzjoni għolja ser tibbenefika mill-fażi l-ġdida tal-programm li ser tagħti prijorità lil proġetti multinazzjonali. Il-kooperazzjoni fis-settur ta’ l-edukazzjoni għolja u l-mobbiltà akkademika se jibqgħu jkunu inċentivati permezz tal-programm Erasmus Mundus. Il-proġett ta’ Interkonnessjoni tal-Baħar l-Iswed (BSI) (li l-finanzjament għalih kien ġie approvat fl-2007) ser joħloq netwerk reġjonali ta’ riċerka u edukazzjoni li se jgħaqqdu mal-GÉANT2, in-netwerk pan-Ewropew ta’ riċerka fuq medda ta’ frekwenzi għolja. Dan il-proġett mudell hu l-akbar tax-xorta tiegħu fir-reġjun. Il-Kummissjoni qed issostni wkoll il-kooperazzjoni xjentifika reġjonali, inter alia permezz tal-proġett INCONet EECA li beda f’Jannar ta’ l-2008. 2.7. Impjieg u affarijiet soċjali L-attivitajiet fuq livell reġjonali bdew m’ilux. Dawn jew jindirizzaw kwistjonijiet speċifiċi marbuta mar-reġjun tal-Baħar l-Iswed (bħal mhu s-seminar dwar djalogu soċjali li ser isir fl-2008) jew, f’kuntest usa’, suġġetti tematiċi (bħal mhu s-seminar dwar il-parità bejn is-sessi li ser isir f’Novembru 2007). 2.8. Kummerċ L-UE kompliet tinkoraġġixxi l-liberalizzazzjoni tal-kummerċ reġjonali fiż-żona tal-Baħar l-Iswed, filwaqt li tappoġġja b’mod partikolari l-isforzi tal-pajjiżi sħab biex jissieħbu fid-WTO. 2.9. Demokrazija, rispett għad-drittijiet tal-bniedem u t-tmexxija tajba L-ewwel minn sensiela ta’ seminars fuq is-soċjetà ċivili fl-ambitu tas-Sinerġija tal-Baħar l-Iswed dwar id-drittijiet tal-bniedem sar f’Mejju 2008 fir-Repubblika tal-Moldova. Dan l-avveniment ippreżenta l-istandards għal-libertà ta’ l-espressjoni fil-perspettiva ta’ soċjetà ċivili. Fost il-parteċipanti kien hemm uffiċjali governattivi u membri tas-soċjetà ċivili mill-pajjiżi tal-Baħar l-Iswed. Matul is-seminar ġew adottati rakkomandazzjonijiet marbuta mal-libertà ta’ l-espressjoni lid-diversi gvernijiet. 2.10. Il-kunflitti “ffriżati” Il-Kummissjoni ssuktat tiffavorixxi rwol attiv min-naħa ta’ l-UE biex jiġu indirizzati l-kawżi sottostanti ta’ dawn il-kunflitti, inter alia fil-qafas reġjonali tal-Baħar l-Iswed. Ingħatat attenzjoni lill-promozzjoni ta' miżuri biex titkattar il-fiduċja wkoll f’kuntest reġjonali usa’, inklużi programmi ta' kooperazzjoni mfassla speċifikament biex iressqu l-partijiet mifruda lejn xulxin. 3. KOOPERAZZJONI TRANSKONFINALI, ħIDMA ID F’ID MAS-SOċJETÀ ċIVILI Il-programmi ta’ kooperazzjoni transkonfinali fil-qafas ta' l-Istrument Ewropew tal-Viċinat u l-Partenarjat jippromwovu l-kooperazzjoni bejn l-awtoritajiet lokali tar-reġjuni tal-fruntiera għas-soluzzjoni ta’ l-isfidi komuni. Dawn il-programmi jiffaċilitaw ukoll il-kuntatti interpersonali. Il-programm ta’ kooperazzjoni transkonfinali tal-Baħar l-Iswed (CBC) jinsab fil-fażi tat-tnedija tiegħu. Tfassal “Programm Operattiv Konġunt” mill-partijiet ikkonċernati (li jirrappreżentaw lill-awtoritajiet nazzjonali u reġjonali ta’ 10 stati[9]). Għal dan il-programm ġew allokati € 17.5 million[10]. L-ewwel sejħiet għall-proposti mistennija jkunu ppubblikati qabel tmiem l-2008. Il-programm ta’ kooperazzjoni transkonfinali Rumanija-Moldova-Ukrajna jkopri l-kosta tal-Majjistral tal-Baħar l-Iswed b’allokazzjoni ta’ €126 miljun. L-implimentazzjoni ta’ dan il-programm għandha tibda fil-Ħarifa ta’ l-2008. Il-Forum tal-Baħar l-Iswed[11] żied l-enfażi tiegħu fuq is-soċjetà ċivili. Il-Forum diġà wettaq l-ewwel attivitajiet tiegħu fir-rigward tas-soċjetà ċivili. Is-Sinerġija tal-Baħar l-Iswed qanqlet ħafna interess min-naħa ta' l-ONG. Grupp ta’ 28 ONG li joperaw fis-settur ambjentali ltaqa’ f’Odessa fis-7 ta’ Frar 2008 u adotta dokument ta’ pożizzjoni ( position paper ) dwar il-possibbiltà li tingħata dimensjoni ambjentali aktar konsistenti lis-Sinerġija tal-Baħar l-Iswed (“Greening the Black Sea Synergy”). 4. GħAJNUNA Fl-2007 ġew allokati € 837 miljun f’għajnuna Komunitarja taħt l-ENPI u l-Istrument tal-Preadeżjoni lil seba’ pajjiżi tar-reġjun tal-Baħar l-Iswed li mhumiex fl-UE. (Aktar dettalji dwar dan jinsabu fl-Anness). Barra minn hekk, il-ħolqien tal-Fond għall-Investimenti fil-Politika tal-Viċinat (NIF) joffri possibbiltà biex jinġabru flimkien l-għajnuniet mhux rimburżabbli offruti mill-Komunità u mill-Istati Membri. Dawn ir-riżorsi jistgħu wkoll jgħinu biex jinkiseb aktar self għall-finanzjament mill-istituzzjonijiet finanzjarji pubbliċi Ewropej għal investimenti fil-pajjiżi ġirien, inkluż ir-reġjun tal-Baħar l-Iswed. In-NIF ser jaġevola l-mobilizzazzjoni ta’ finanzjamenti ulterjuri għal proġetti ta’ prijorità u b’hekk ikun qed isostni l-isforzi għall-kooperazzjoni reġjonali fiż-żona tal-Baħar l-Iswed. 5. FOROM OħRA TA’ KOOPERAZZJONI MA’ PAJJIżI SħAB, ORGANIZZAZZJONIJIET REġJONALI U INTERNAZZJONALI Il-pajjiżi kollha tal-Baħar l-Iswed ħadu sehem fid-diskussjonijiet dwar is-Sinerġija tal-Baħar l-Iswed. Il-Presidenzi u l-Kummissjoni mexxew sensiela ta’ konsultazzjonijiet magħhom f’formati differenti. Dan l-aħħar ġie rreġistrat żvilupp mgħaġġel fir-relazzjonijiet bejn l-Unjoni Ewropea u l-Organizzazzjoni tal-Kooperazzjoni Ekonomika tal-Baħar l-Iswed (BSEC)[12]. F’Ġunju 2007, il-Kummissjoni kisbet l-istatus ta’ osservatur fil-BSEC. Rappreżentanti tal-Presidenza ta’ l-UE, tal-Presidenza suċċessiva u tal-Kummissjoni ngħaqdu mal-Ministri Barranin tal-BSEC għal kolazzjon ta’ ħidma f’Kiev fi Frar 2008. It-trojka mkabbra tal-BSEC kellha tliet laqgħat mal-Grupp ta’ Ħidma tal-Kunsill rispettiv. Ir-rappreżentanti tal-Kummissjoni attendew il-laqgħat kollha ta’ livell għoli tal-BSEC u taw il-kontribut tagħhom fl-attivitajiet ta’ ħidma. 6. IL-LAQGħA TAL-MINISTRI BARRANIN F’KIEV (14 TA’ FRAR 2008) Saret laqgħa tal-Ministri Barranin fuq inizjattiva ta’ l-Unjoni Ewropea li kienet tinvolvi lill-imsieħba reġjonali kollha, lill-Istati Membri ta’ l-UE u lill-istituzzjonijiet ta’ l-UE. Din il-laqgħa nidiet is-Sinerġija tal-Baħar l-Iswed bħala impenn komuni. Ġiet adottata Stqarrija Konġunta mill-parteċipanti[13]. L-istqarrija tilqa’ s-Sinerġija tal-Baħar l-Iswed u tafferma li involviment akbar mill-Unjoni Ewropea jista’ jkabbar il-potenzjal tal-kooperazzjoni reġjonali fiż-żoni tal-Baħar l-Iswed. Is-Sinerġija tal-Baħar l-Iswed ser tibbenefika mill-Politika Ewropea tal-Viċinat u minn politika oħra ta’ l-UE applikata fir-relazzjonijiet ma’ pajjiżi fir-reġjun. L-appoġġ ta’ l-UE għall-kooperazzjoni reġjonali fiż-żona tal-Baħar l-Iswed għandu l-għan li jipproduċi riżultati tanġibbli f’għadd ta’ setturi ta’ prijorità, speċjalment fis-setturi ta’ l-enerġija, it-trasport, il-komunikazzjoni, il-kummerċ, l-ambjent, il-politika marittima, is-sajd, il-migrazzjoni, l-infurzar tal-liġi u l-ġlieda kontra l-kriminalità organizzata. L-Istqarrija żżid li impenn akbar min-naħa ta’ l-UE għandu l-potenzjal li jwassal għal benefiċċji wkoll fis-setturi tal-kummerċ, ir-riċerka, il-kultura u l-edukazzjoni u kif ukoll fl-oqsma ta’ l-impjieg u l-affarijiet soċjali. 7. IT-TRIQ ’IL QUDDIEM L-esperjenza ta’ l-ewwel sena kienet prova tal-validità tal-prinċipji mħaddna mill-Komunikazzjoni ta’ l-2007. L-għan prinċipali ta’ l-inizjattiva jibqa’ li tissaħħaħ l-azzjoni fuq livell reġjonali favur l-istabbiltà u l-prosperità fiż-żona tal-Baħar l-Iswed. Dan huwa qafas flessibbli, inklużiv u trasparenti, ibbażat fuq l-interessi komuni ta’ l-UE u ta’ l-istati kollha tal-Baħar l-Iswed. Il-Kummissjoni tilqa’ l-fatt li l-parteċipanti fis-Sinerġija tal-Baħar l-Iswed jipprevedu li jkomplu mexjin bl-approċċ attwali li huwa wieħed prammatiku u li jikkonċentra fuq il-proġetti. Konsegwentement, għandu jibqa’ għaddej ix-xogħol biex titwettaq b’suċċess il-ħidma ffissata mill-Komunikazzjoni 2007 u l-Istqarrija Konġunta ta’ Kiev. Għandha tissokta l-interazzjoni pożittiva mal-BSEC u unitajiet reġjonali oħra. Waqt il-laqgħa tal-Ministri Barranin f’Kiev u matul ix-xhur suċċessivi, l-Istati Membri ta’ l-UE u l-imsieħba fis-Sinerġija tal-Baħar l-Iswed għamlu suġġerimenti dwar kif il-proċess ta’ kooperazzjoni fi ħdan is-Sinerġija tal-Baħar l-Iswed jista’ jitqabbad b'għeruq sodi bħala impenn għat-tul. Dawn il-proposti jistgħu jixprunaw mill-ġdid il-kooperazzjoni reġjonali ma’ sħabna tal-lvant ta’ l-Unjoni Ewropea. Bil-għan li tippromwovi azzjoni aktar effettiva u ambizzjuża, il-Kummissjoni bi ħsiebha tesplora u timbotta ’l quddiem b’mod attiv il-proposti li ġejjin: - Jiġu stabbiliti għanijiet għat-tul u li jistgħu jitkejlu fis-setturi tat-trasport, l-ambjent u s-sigurezza fuq il-baħar biex jixprunaw azzjoni aktar għalenija. Dan ikun jeħtieġ l-appoġġ tal-membri kollha tas-Sinerġija tal-Baħar l-Iswed. F’kull każ, għandhom jiġu identifikati pajjiż u/jew organizzazzjoni ewlenin biex tiġi żgurata l-koordinazzjoni ta' l-attivitajiet li jistgħu jkunu mwettqa f’livell nazzjonali jew livell reġjonali għall-ksib ta' l-għanijiet iffissati. - Sabiex jiġi ffaċilitat it-twettiq tal-proġetti, jistgħu jinħolqu partenarjati settorjali biex jipprovdu qafas għall-kofinanzjament (ukoll permezz tan-NIF) u bażi għall-involviment ta’ l-IFIs. Dawn il-partenarjati jistgħu joħolqu kooperazzjoni bejn uħud mill-parteċipanti fis-Sinerġija tal-Baħar l-Iswed, jew bejn kollha kemm huma, għat-twettiq ta' sensiela ta' proġetti. L-esperjenza pożittiva tad-Dimensjoni tat-Tramuntana[14] tipprovdi eżempju utli għal kif tista’ taħdem din il-proposta. - Il-frekwenza tal- laqgħat tal-ministri għandha tirrifletti l-ħtiġiet konkreti. F’uħud mill-każi, dawn il-laqgħat jistgħu jsiru fi ħdan l-istrutturi settorjali eżistenti (bħat-TRACECA jew l-Inizjattiva Baku) jew jistgħu jsegwu l-mudell ta' Kiev (dahar ma' dahar mal-laqgħat tal-BSEC, bil-parteċipazzjoni sħiħa ta’ l-UE jew bl-involviment ta’ trojka miftuħa). Il-ministri barranin jistgħu jiltaqgħu kif ikun meħtieġ biex jistabbilixxu l-punti ta’ riferiment ewlenija milħuqa waqt il-proċess. Kien hemm għadd ta’ proposti oħra li kien ukoll jistħoqqilhom aktar studju: - l-involviment tal-Belarus fi wħud mill-attivitajiet settorjali marbuta mas-Sinerġija - il-ħolqien ta’ Forum tas-Soċjetà Ċivili tal-Baħar l-Iswed - it-tisħiħ tan-netwerks akkademiċi u studenteski - il-ħolqien ta’ Istitut ta’ Studji Ewropej fir-Reġjun tal-Baħar l-Iswed Il-Kummissjoni tinsab lesta biex taħdem id f’id ma’ l-Istati Membri u l-partijiet kollha interessati fuq dawn l-ideat ġodda u oħrajn bħalhom, li jsaħħu l-kooperazzjoni reġjonali fiż-żona tal-Baħar l-Iswed u li: - jikkumplementaw il-kooperazzjoni bilaterali u speċifika li għandna ma’ sħabna taħt l-ENP u politiki oħra li japplikaw fir-reġjun - huma inklużivi u jinvolvu lill-Istati Membri kollha u lill-pajjiżi tal-Baħar l-Iswed - jipprovdu valur miżjud 8. KONKLUżJONI Ir-riżultati inizjali tas-Sinerġija tal-Baħar l-Iswed jiżvelaw l-utilità prattika u l-potenzjal ta’ dan l-approċċ ġdid ta' l-UE fejn tidħol il-politika reġjonali. Il-fażi ta’ tnedija tas-Sinerġija ntemmet u issa bdiet il-fażi ta’ l-implimentazzjoni. Il-parteċipanti huma favur il-ħolqien ta’ proċess ta’ kooperazzjoni għat-tul fiż-żoni tal-Baħar l-Iswed u fformulaw ideat konverġenti dwar il-kontenut u l-organizzazzjoni tiegħu. L-esperjenza ta’ matul l-ewwel sena tixhed ukoll li l-iżvilupp tal-kooperazzjoni reġjonali tal-Baħar l-Iswed appoġġjata mill-UE huwa proċess li qed iseħħ f’ambjent kumpless. Progress kontinwat jeżiġi l-involviment konsistenti u attiv ta’ għadd dejjem jikber ta’ atturi, inklużi parteċipanti sħab kemm fost l-Istati Membri kif ukoll fost l-Istati tal-Baħar l-Iswed. Bħal ma ġara matul l-ewwel sena, il-Kummissjoni ser tkun lesta li tikkontribwixxi għal din il-ħidma importanti. ANNESS I Mappa tar-Reġjun tal-Baħar l-Iswed ANNESS II Għajnuna mill-UE lill-Pajjiżi koperti mis-Sinerġija tal-Baħar l-Iswed (Impenji f’miljuni ta’ ewro) 2000-2006 taħt Tacis u l-istrumenti għat-Turkija | 2007 taħt l-ENPI/IPA | 2007 taħt l-istrument għall-għajnuna umanitarja | Kooperazzjoni bilaterali | L-Armenja | 44,8 | 24 | L-Ażerbajġan | 72,6 | 22 | 1,35 | Il-Ġeorġja | 65 | 28,8 | 2 | Il-Moldova | 86,5 | 45,7 | 3 | Il-Federazzjoni Russa | 559 | 13 | 19,45 | It-Turkija | 1040 | 497,2 | L-Ukrajna | 501,5 | 144 | Total ta’ għajnuna bilaterali | 2369,4 | 774,7 | Kooperazzjoni Reġjonali | 962,2 | 62 | Total | 3331,6 | 836,7 | 25,8 | [1] COM 2007 (160) finali, adottata fil-11. 04. 2007 [2] Ir-reġjun tal-Baħar l-Iswed (ara l-Mappa fl-Anness II) jinkludi l-Greċja, il-Bulgarija, ir-Rumanija u l-Moldova fuq in-naħa tal-punent, l-Ukrajna u r-Russja fit-tramuntana, il-Ġeorġja, l-Armenja u l-Ażerbajġan fil-lvant u t-Turkija fin-nofsinhar. Għalkemm l-Armenja, l-Ażerbajġan, il-Moldova u l-Greċja mhumiex stati litorali, l-istorja, il-viċinanza u r-rabtiet mill-qrib jagħmluhom atturi reġjonali naturali. [3] Ir-Rapport dwar l-Approċċ fil-Politika Reġjonali tal-Baħar l-Iswed (2007/2101(INI)) [4] RELEX-IV-008 COR [5] It-Task Force Danubju-Baħar l-Iswed twaqqfet mill-pajjiżi tar-reġjuni tad-Danubju u l-Baħar l-Iswed biex jinkoraġġixxu attenzjoni speċjali strateġika fuq l-investimenti marbuta ma’ l-ibħra. [6] COM (2007) 575 finali – Politika tal-Baħar Integrata għall-Unjoni Ewropea [7] Il-programm Kuritur ta’ Trasport Ewropa-Kawkasu-Asja (TRACECA) jipprovdi għajnuna għall-konnessjonijiet stradali, ferrovjarji u l-konnessjonijiet bl-ajru u l-baħar. [8] Iċ-Ċentru għall-Koordinazzjoni u l-Information tal-Fruntiera tal-Baħar l-Iswed ibbażat f’Burgas, il-Bulgarija. [9] L-Armenja, l-Ażerbajġan, il-Bulgarija, Ġeorġja, il-Greċja, il-Moldova, ir-Rumanija, il-Federazzjoni Russa, it-Turkija u l-Ukrajna [10] Il-parteċipazzjoni tat-Turkija fil-programm hija ffinanzjata ulterjorment minn fondi taħt l-Istrument ta' Preadeżjoni. [11] Inizjattiva tar-Rumanija [12] Il-BSEC twaqqfet fl-1992. Għalkemm fil-bidu kkonċentrat fuq il-kooperazzjoni ekonomika, il-mandat tagħha inbidlet bil-mod il-mod ġie mwessa’. Is-sħubija f’din l-organizzazzjoni tinkludi lill-pajjizi kollha tal-Baħar l-Iswed elenkati fin-nota ta' qiegħ il-paġna 2 kif ukoll l-Albanija u s-Serbja. [13] Il-Federazzjoni Russa ma ħaditx sehem fid-diskussjonijiet dwar l-Istqarrija Konġunta għaliex tat preferenza lill-Istqarrija UE-BSEC. Madankollu, l-Federazzjoni Russa enfasizzat il-fatt li hija kienet tappoġġja r-rwol imsaħħaħ ta' l-UE kif jidher fl-Isqarrija Konġunta. Għaldaqstant ma opponietx l-adozzjoni tad-dokument. [14] Il-Partenarjati tad-Dimensjoni tat-Tramuntana jagħżlu u jiffinanzjaw proġetti li jaqdu għanijiet miftiehma u li jużaw fondi apposta.